Kegyelem nektek és békesség Istentől a mi Atyánktól és az Úr Jézus Krisztustól! Ámen

Róm 12, 1-5  
*1Kérlek azért titeket, testvéreim, az Isten irgalmasságára, hogy okos istentiszteletként szánjátok oda magatokat élő, szent, Istennek tetsző áldozatul, 2és ne igazodjatok e világhoz, hanem változzatok meg értelmetek megújulásával, hogy megítélhessétek, mi az Isten akarata, mi az, ami jó, ami neki tetsző és tökéletes.   
3A nekem adott kegyelem által mondom tehát közöttetek mindenkinek: ne gondoljátok magatokat többnek, mint amennyinek gondolnotok kell, hanem arra igyekezzék mindenki, hogy józanul gondolkozzék az Istentől kapott hit mértéke szerint. 4Mert ahogyan egy testnek sok tagja van, de nem minden tagnak ugyanaz a feladata, 5úgy sokan egy test vagyunk Krisztusban, egyenként pedig egymásnak tagjai.*

Krisztus testének Tagjai!

Gyermekkoromban, mikor a mesékben azt hallottam, hogy „szőröstől bőröstől megette”, akkor mindig egy kis hitetlen viszolygást éreztem magamban, hogy ugye jó-jó, hogy teljesen, hogy a finomabb és kevésbé finomabb falatokat is, nade, hogy még a szőrt is, meg a koszos bőrét is, hát az már nem kis túlzás, hanem elképzelhetetlen, hiszen az nem csak, hogy nem finom, de kifejezetten visszataszító is. Soknak tűnt ez, még költői túlzásnak is!

Hogy jön ez ide? – kérdezhetné most bárki. Hát úgy, hogy a mai igeszakaszunk arról beszél, arról tanít bennünket az apostol szavain és a római gyülekezeten keresztül, hogy Isten testestől lelkestől, azaz szőröstől bőröstől szeret bennünket és bizony tőlünk is azt kéri, hogy ugyanígy, szőröstől bőröstől ne felfaljuk, ne elemésszük egymást, hanem szeressük egymást.   
Ahogyan ez a kifejezés is mondja - épp úgy, ami bennem is viszolygást keltett -, azaz ne csak egymás finom, könnyen fogyasztható, befogadható részeit szeressük, hanem teljes egészében. Úgy szeresd az embertársadat, ahogy előtted áll, a megtörtségeivel, a fájdalmaival, a tüskéivel, a bűneivel együtt. És ne értsük félre, ez nem azt jelenti, hogy a bűneit kell elfogadni, hogy azokat kell igazolni és szeretni, hanem őt magát, mint testvéredet Krisztusban.

Na, de hogy is jutunk el idáig az igében?   
Azzal kezdi az apostol ezt a szakaszt, hogy lerakja az alapot, mindennek a szeretetnek az alapját, amikor azt írja: „*Kérlek azért titeket, testvéreim, az Isten irgalmasságára”*. Nem beszél mellé, egyértelműen kimondja itt is, hogy ne arra számíts, hogy majd te rájössz a lelkibéke, az univerzum, vagy a szeretet nagy titkára és onnantól valami spirituális blabla körítéssel eggyé válsz a világ minden teremtményével. Azt mondja, azt az alapot határozza meg Pál, mikor az „Isten irgalmasságára” kér, hogy ez legyen az alapod mindenhez.   
Fogadd el az Isten irgalmasságát, fogadd el Krisztust teljesen, legyen Ő az Ura, az alapja az életednek és, ha neki szántad oda, neki kötelezted el magad, akkor menni fog, működni fog őszinteséggel és nem csak megjátszottan ez a szőröstől bőröstől szeretet. De egész addig nem. Egész addig kínnak, tehernek, lehetetlennek, költői, isteni túlzásnak fogod megélni és te is azt fogod mondani, mint én gyerekként, hogy ez már nem lehet igaz, ilyen nincs, mikor valaki még a visszataszító részeket is örömmel és békességgel tudja venni.

Mert valljuk be testvérek, lássuk meg őszinte önkritikával, hogy mindannyiunknak vannak visszataszító részei. Mindannyiunknak vannak olyan tulajdonságai, hordozott sérelmei, irigységei, valóban undort keltő bűnei, ami miatt bőven lehetne húznia száját bármelyikünkre rátekintve Istennek. Mondhatná rám, rád, vagy bárkire tekintve az Úr, hogy „én ilyet ugyan nem fogok szeretettel és kegyelemmel magamhoz ölelni”. De Ő nem mondja se rám, se rád, hanem azt mondja, hogy a hibátlant, a bűntelent, a valóban jó ízűt, magamat adom érted, mert ennyire szeretlek, mert ezt jelenti, hogy örök hűséggel és irgalommal szeretlek.  
Hát ez a mi alapunk testvérek arra, hogy képesek legyünk mi is elköteleződni erre a krisztusi szeretetre. Azért lehetséges, hogy elköteleződjünk a Megváltó szeretete mellet, mert Ő már előbb elköteleződött mellettünk, Ő már előbb szeretett minket, téged.  
El kell kötelezned magad e mellett az alap mellett, őszinte és teljes odaadással. Ha így lesz, akkor meg fogod tudni élni a valódi krisztusi közösség örömét. Akkor meg fogod érteni, hogy mit is jelent az, hogy öröm ennek a közösségnek a tagjának lenni és egyetlen percre sem lesz kérdés, hogy a gyülekezetben akarok-e lenni, vagy bármilyen más világi közösségben inkább.

A mi elköteleződésünk azonban sokszor döcög, csak úgy immel-ámmal van meg és így be kell látni, hogy nem teljes. Nem tud teljessé válni, mert felételekhez kötjük, mert a távolságtartásunk, a bizalmatlanságunk, az irgalmatlanságunk hangjait hagyjuk, hogy erősebbek legyenek és ne legyen teljes az odaszánásunk. Se egymás felé, se Krisztus felé. Pont úgy válaszolunk az Úrnak, mikor meghív az Ő közösségébe, erre az életre, erre a szeretetre, mint ahogy sokan a Facebook-on is szoktak egy-egy program kapcsán. Ott a kiírt esemény, a szervező várja a visszajelzéseket, ott is vannak jól látható helyen az „Ott leszek” és a Visszautasítás gombok is, de mit csinál az ember, ahelyett, hogy tisztán, okos istentiszteletként, igent, vagy nemet mondana? Nyom egy lájkot - amivel elmondja, hogy tetszik neki ez a dolog, de nem hajlandó elköteleződni, nem hajlandó igent mondani. Hát mi is így teszünk. Tetszik, az Úr szeretete, szeretjük az Ő irgalmát és kegyelmét, alapvetően tetszik ez az egész krisztusi közösség gondolat, de nem vagyunk hajlandóak őszinte és teljes szívvel elköteleződni mellett. Nyomunk egy lájkot, egyszer-egyszer bekapcsolódunk, de nem szánjuk oda a teljes lényünket, nem szánjuk oda magunkat szőröstől bőröstől.  
Isten meghív, elhív téged is, hogy éld meg, hogy Krisztus a fej és mi ennek az egy testnek lehetnénk a tagjai, ahogyan a mai igében olvastuk: „*egy testnek sok tagja van, de nem minden tagnak ugyanaz a feladata, 5úgy sokan egy test vagyunk Krisztusban, egyenként pedig egymásnak tagjai.”*, de mi mégis tartózkodunk inkább, nem vállaljuk fel a saját feladatunkat, a saját szerepünket, mert nem szánjuk oda teljesen a talentumainkat, az értékeinket, az erőnket, az időnket, a szeretetünket amiket az Úrtól kaptunk.   
Nem akarunk igazi láb lenni ebben a testben, inkább csak mankóként időnként megtámogatjuk, de azért örömmel számon kérjük, hogy miért nem halad tempósabban, miért jut el többekhez. Nem akarunk kar lenni, ami megfog dolgokat és odébb tesz, vagy felépít valamit amire a fej irányítaná, inkább csak írunk egy cetlit, hogy mit tudunk, hogy meg kellene csinálni. Nem akarunk fül lenni, ami hallja a segítségkérést, a fájdalmak közül az evangéliumot kereső hangot, inkább csak olyan amelyik a sértő hangokra irányítaná a test figyelmét. Nem akarunk száj lenni, amelyik Isten hangján szól a Lélek által, inkább csak olyan, ami elhallgatja az irgalmat, vagy a saját ítéletét harsogja.   
Sorolhatnám még a példákat, de inkább értsük meg végre, hogy nem egy kis segítséget kér tőlünk az Úr, nem egy kis támogatásra, egy bíztató like-ra vágyik tőlünk Isten, hanem arra, hogy teljesen odaszánjuk magunkat arra szeretetre, arra irgalmasságra, amit az Ő közössége jelent.

Ami pedig ennek a legnagyobb akadálya, az az, amiről az apostol az igeszakaszunk közepén ír: „*ne gondoljátok magatokat többnek, mint amennyinek gondolnotok kell, hanem arra igyekezzék mindenki, hogy józanul gondolkozzék az Istentől kapott hit mértéke szerint.”*. Józanul gondolkodni hit által, Krisztus által megítélni az elhívásodat és alapvetően önmagadat, vagy ahogy korábban írja igénkben: *okos istentiszteletként* odaszánni magunkat, a teljes életünket. Hogy állsz te ezzel?  
Ez az, ami nem megy, ez az, ami tétova, ideiglenes, hűtlen ígéret lesz, ha nem tudjuk az Isten irgalma szerint látni és megítélni önmagunkat. Mert a kérdés valójában az, hogy mit gondolsz te magadról, kinek tartod magad?  
Nem letámadva kérdezem ezt most! Nem azzal a fennhanggal, hogy mégis mit képzelsz te magadról! Sokkal inkább úgy, hogy te szereted-e magadat, mint Isten kegyelembe fogadott, Krisztus által megváltott gyermekét szőröstől bőröstől? Látod magad úgy egyáltalán, mint Isten teremtményét, mint Krisztus megváltottját? Te hiszed, hogy neked is megadja az Úr, hogy az Ő irgalmában élj?  
Mert, mikor azt mondod magadról, hogy „én kérem ilyen, meg olyan vagyok”, „engem ilyennek kell szeretni, vagy akkor inkább nem érdekeltek”, mikor te határozod meg magad úgy, hogy egy vagy a gyűlölködéseiddel, a sértődéseiddel, a tüskéiddel, a bűneiddel – ilyenkor úgy érzed, hogy továbbra is igaz, hogy az Úr szeretete és irgalma határoz meg? Ilyenkor belegondolsz abba, hogy vajon a te mennyei Atyád mit mond rólad, hogy Ő milyennek lát? Hogy a te Teremtőd és Megváltód talán valami sokkal szebb képként festett meg téged és csak te akarod belemagyarázni, hogy azon a képen sötétség és számtalan csúf dolog szerepel?  
Nyugodt szívvel mondhatom az ige alapján, hogy Isten, az Ő irgalmas atyai szemével sokkal többet lát benned, mint azt te meg akarod látni, vagy mutatni. Az Úr Krisztusban kijelenti neked is, hogy: „Én a bűneidnél, a bukásaidnál, a sikertelen, vagy elhibázott pillanataidnál sokkal többnek látlak téged! Többnek alkottalak, értéknek alkottalak, akiben ott van az én irgalmam és szeretetem.” – Te látod az istenképűség szépségét magadban, a testvérben, vagy csúfnak mondod a képet?

Isten beléd plántálta, neked adta és adja az Ő szeretetének és irgalmának a valóságát. Lehetsz az Ő tagja, az Ő közösségének az értékes építőeleme. Vállalhatod az elköteleződés szeretetét a világban, a gyülekezetben, a családodban, mert biztos alapod van rá az Isten irgalmasságában. Vállad el, vállald fel és végezd hűséggel a megváltó szeretet által rád bízott szolgálatot, legyél te a láb, legyél te a kar, legyél a fül, vagy a száj, vagy bármelyik tagja ennek a testnek, ne félj ettől, ne csak like-olgass távolságot tartva, mert az Úr meg fog erősíteni, alkalmassá fog tenni, mert így szeret téged is szőröstől bőröstől, hogy az Ő egyszülőtt Fiát adta érted, hogy te az Ő irgalmasságának elköteleződhess!  
Ne várj, mint az iskolában a kisdiák, hogy majd akkor mozdul, ha a tanár kifejezetten felszólítja, elkerülhetetlenül rábízza a feladat megoldását!   
Isten már megszólított téged, hív téged, hogy legyél az Ő testének az élő tagja, fix pontja – kötelezd hát el magad az Ő irgalmassága mellett! Ámen